
בבית הדין הצבאי לערעורים
בפני:

                                     אלופה      אורלי        מרקמן       –               הנשיאה  
     תא"ל         נועה           זומר        –   המשנה לנשיאה
                                     אל"ם  אלעד  פנחס  מזלטרים    –                   שופט

בעניין:

התובע הצבאי הראשי – המערער (ע"י ב"כ, רס"ן עמית בן שלום, קמ"ש אופק אפרים אללוף)

נ ג ד

X/XXXXXXX סמ"ר ג' י'  – המשיבה (ע"י ב"כ, סרן ליאור פורת, סרן עדן בן חמו)




ערעור על גזר דין של בית הדין הצבאי המחוזי במחוז שיפוטי חיל האוויר שניתן בתיק ח"א ת"פ 26746-07-26 (אל"ם מיכל שחר – אב"ד, סרן ידידיה הכהן – שופט, סרן עמית דדון – שופט) ביום 23.7.2026. ערעור התביעה התקבל. 




פ ס ק – ד י ן

1. המשיבה, המשרתת כמתחקרת ביטחונית בבסיס ההדרכה של המערך הטכני בחיל האוויר, הורשעה על פי הודאתה בעבירה של שימוש בלתי חוקי בנשק, לפי סעיף 85 סיפה לחוק השיפוט הצבאי, תשט"ו-1955, ובעבירה של התנהגות שאינה הולמת, לפי סעיף 130 לחוק. עניינן של העבירות באירוע מיום 22 ביוני 2026, במשרד ביחידתה של המשיבה. במהלך ארוחת ערב עם שלושה חיילים שישבו בסמוך אליה, חשה המשיבה חוסר נוחות בגבה, ואז, "בניגוד לפקודות ולנהלים, הסירה את נרתיק האקדח שאותו היא נושאת ברישיון, יחד עם האקדח, והניחה אותם על שולחנה. או אז, הוציאה את האקדח מתוך הנרתיק, הוציאה ממנו את המחסנית, ופרקה את הנשק פעמיים. לאחר מכן, לחצה על הדק האקדח, כשהוא מכוון כלפי הרצפה. בהמשך לכך, הכניסה את המחסנית בחזרה לאקדח והשיבה אותו לנרתיק. בעת שניסתה להחזירו לנשיאה על מותניה, נורה מן האקדח כדור בדרך שאינה ידועה במדויק, ונשמע קול ירי חזק. כתוצאה מן הירי נגרם שבר באחת ממרצפות המשרד".
2. הצדדים הגיעו להסדר טיעון חלקי, שבמסגרתו עתרו לרכיב מוסכם של מאסר בפועל, בן 50 ימים, לצד מאסר מותנה וקנס בסך 300 ש"ח. אשר לרכיב הפגיעה בדרגה, עתרה התביעה להוריד את המשיבה לדרגת רב"ט, בעוד שההגנה ביקשה להסתפק בהמלצה על עיכוב דרגה ולהימנע מפגיעה כלשהי בדרגותיה, כדי לאפשר את המשך שירות הקבע שלה.
3. בית הדין קמא הנכבד מצא לכבד את רכיבי הענישה המוסכמים. אשר לדרגתה של המשיבה, נקבע כי מתחם העונש ההולם נע בין הורדה לדרגת טוראי ברף העליון ובין הימנעות מפגיעה בדרגה לצד המלצה לעיכוב קידום בדרגה, ברף התחתון. בתוך המתחם, נשקלו קבלת האחריות, הצטיינותה של המשיבה בשירות ונסיבותיה המשפחתיות המיוחדות, וכן השלכותיו האפשריות של העונש על המשך שירותה - משנמסר מגורמי הסגל כי גם במקרה של פגיעה בדרגה אחת, יובא עניינה לבחינה של התרת התחייבותה לשירות הקבע. לאור כל אלה, בשים לב לתמהיל הענישה ולפנים משורת הדין, נמנע בית הדין מפגיעה בדרגותיה של המשיבה, והמליץ על עיכוב קידומה בדרגה לתקופה של שנתיים, מיום פסק הדין.
4. התביעה לא השלימה עם פסק הדין. הוטעם, כי המסר העונשי ממעשיה של המשיבה, בנסיבות העניין, חייב לשקף את הסיכון לחיי אדם ואת הדוגמה האישית הנדרשת ממפקד. צוין, כי סמכות ההתרה של התחייבותה של המשיבה לשירות קבע היא סמכות שברשות, וכי פרקי הזמן הקבועים בפקודות הצבא לקידום בדרגה ממילא אינם מקנים משמעות רבה לתקופת העיכוב שעליה הומלץ. בשים לב לנסיבותיה ולתרומתה של המשיבה בשירותה עד כה, עדכנה התביעה את עתירתה בערעור, כך שביקשה את הורדתה של המשיבה לדרגת סמל. ההגנה, מצידה, סמכה את ידיה על פסק הדין, על כלל רכיביו. 
5. כפי שנפסק, "להקפדה על ערך החיים וההגנה על שלום הגוף מִשנה חשיבות במסגרת הצבאית", ובוודאי אמורים הדברים ביחס לכללי השימוש והזהירות בנשק (ע/16,15/18 סגן לייבו נ' התובע הצבאי הראשי, פסקאות 70 ו-73 (2018)). אך בנס, הסתיים האירוע הנדון כאן ללא נפגעים בגוף או בנפש - בין למשיבה עצמה ובין לחיילים שסבבו אותה. לאור האמור, ולאחר שמיעת הערותינו, שניתנו בראי פסיקתו של בית דין זה, בפרשת לייבו הנ"ל וכן בע"פ 13535-10-25 התובע הצבאי הראשי נ' סמ"ר אסיאג (2025) - הגיעו הצדדים להסדר טיעון, שלפיו המשיבה תורד לדרגת סמל. הסכמת הצדדים הולמת את האיזון הראוי בין כלל הנסיבות, ומצאנו לכבדה. 
6. חזקה כי גורמי הצבא המוסמכים, שבפניהם יובא המשך שירותה של המשיבה, יעמידו לנגד עיניהם את קבלת האחריות על המעשים, שהם בבחינת כישלון חד פעמי, ואת תרומתה הרבה עד כה ורצונה העז, הנתמך בהמלצות מפקדיה, להמשיך ולתרום בשירות הקבע.
7. ערעור התביעה מתקבל אפוא. המשיבה תורד לדרגת סמל. אין שינוי ביתר רכיבי הענישה. 


[bookmark: Nitan]ניתן בלשכה היום, א' בחשוון התשפ"ז, 12 באוקטובר 2026, ויועבר לצדדים על ידי מזכירות בית הדין.


______________	                     ______________                               _____________
        הנשיאה		                       המשנה לנשיאה	                                    שופט



חתימת המגיה:   _______________________________    העתק       נאמן       למקור             
                                                                                                       רס"ל        מיקה     אשרוב
 תאריך:   ____________________________________    קצינת         בית         הדין

